Anders Skovsgaard og Mikkel Normann Jensen prøvede i dag at slå en uoficiel danmarksrekord ved at lave 60 faldskærmsudspring på en enkelt dag. - Det giver det vildeste rush, når man kaster sig ud og så lige pludselig er der bare ro, siger Mikkel Normann Jensen og fortsætter med et smil: - Det er det fedeste. I en god sags tjeneste På en rigtig efterårsdag med regn og blæst var de to nordjyder klar til at kaste sig ud af en flyvemaskine i cirka to kilometers højde 60 gange hver. Selv siger de, at det måske er en lille smule skørt at begive sig ud i dagens projekt. Men der er faktisk et formål med galskaben. For dagens event rejser penge til Kræftens Bekæmpelse. Og det er hele idéen bag dagens projekt. - Alle kender nogen, der har eller har haft kræft, så vi vil gerne hjælpe til, så meget vi kan, siger Anders Skovsgaard. For hans makker Mikkel Normann Jensen er dagens formål endnu mere personligt: - Min farmor døde af kræft, før jeg blev konfirmeret. Så det betyder så meget, at man kan hjælpe. Jeg ved godt, det ikke er meget, men det er det, jeg kan hjælpe med, og det er jeg sgu stolt af, siger han. Målet for indsamlingen lyder på 25.000 kroner, og omkring middag var de allerede godt på vej med cirka 10.000 kroner. Pengene kommer fra private donationer, sponsorer og salget fra den pølsevogn, der bespiser de cirka 40 fremmødte til dagens event. En stor velsmurt maskine For at rekordforsøget overhovedet har en chance for at lykkes har omkring 20 frivilige fra faldskærmsklubben valgt at bruge dagen i Sindal Lufthavn for at hjælpe de to gutter. En af dem er Tea Terkelsen, der pakker faldskærme for Mikkel og Anders. - Det er jo fedt at kunne få lov til at hjælpe, siger hun, mens hun presser den store stofdug ned i en meget lille taske. - At man kan støtte en god sag, bare ved at gøre det, man godt kan lide. Det er jo totalt luksus, mener hun. Hun fortæller, at det tager hende cirka syv minutter at pakke en faldskærm. Og det er cirka ligeså lang tid, som det tager for Mikkel og Anders at sætte sig i den åbne flyvemaskine, stige til cirka 2000 meters højde og lande blødt på plænen ude foran klubhuset. Da Mikkel spurgte Anders, om han var frisk på idéen kom svaret prompte: - Jeg tænkte "Fedt". Det skal vi bare have kog i. Så gik vi i krig med det med det samme, siger han. Vejret satte en tidlig stopper for rekorden Men det skulle vise sig, at dagens rekordforsøg ikke endte med 60 udspring til hver af de to unge mænd. Efter cirka fire timer og 26 udspring blev vinden så kraftig, at det ikke længere var sikkert at fortsætte for de to udspringere. - Det er jo bare rigtig ærgerligt, siger Morten Rom til TV2 Nord. Han er formand for Faldskærmsklubben Nordenfjords og har været med til at arrangere dagens begivenhed. - Men det gode er, at det hele sådan set kørte, og vi kunne godt have noget det, hvis ikke vejret lukkede festen, siger han. Men selve formålet med dagen - nemlig at samle penge sammen - er stadig gået godt. Over 12.000 kroner kan de to unge venner nu sende til Kræftens Bekæmpelse, og det er sådan set det vigtigste for dem. - Dagen er jo allerede en succes, med de mange mennesker, der har været forbi i dag. Selvfølgelig ville vi ønske, vi kunne have slået rekorden, men vejret kan vi altså ikke kontrollere, siger Mikkel Normann Jensen efter dagens strabadser til TV2 Nord.

Opsummering:
To unge mænd fra Faldskærmsklubben Nordenfjords ville slå en uofficiel Danmarksrekord ved at lave 60 faldskærmsudspring på en enkelt dag.